Dôvodová správa

Všeobecná časť

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 571/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na výťahy v znení nariadenia vlády Slovenskej republiky  č. 327/2003 Z. z. (ďalej len „návrh nariadenia vlády“) predkladá Ministerstvo práce, sociálnych vecí a rodiny Slovenskej republiky ako iniciatívny návrh.
Cieľom návrhu nariadenia vlády je transponovať ustanovenia článku 1 a prílohy č. I smernice Európskeho parlamentu a Rady  95/16/ES z  29. júna 1995 o aproximácii zákonov členských štátov týkajúcich sa výťahov, ktoré boli zmenené a doplnené článkom 24 smernice Európskeho parlamentu a Rady  2006/42/ES zo 17. mája 2006  o strojových zariadeniach a o zmene a doplnení smernice 95/16/ES (prepracované znenie). Touto zmenou sa precíznejšie  vymedzili zariadenia na zdvíhanie osôb a nákladu v porovnaní s pôvodnou smernicou 95/16/ES. Návrhom nariadenia vlády sa zabezpečuje kompatibilita právneho poriadku Slovenskej republiky s právom ES/EÚ.
Smernica Európskeho parlamentu a Rady 95/16/ES bola do právneho poriadku Slovenskej republiky prebratá nariadením vlády Slovenskej republiky č. 571/2001 Z. z. v znení nariadenia vlády Slovenskej republiky  č. 327/2003 Z. z.
Článok 26 smernice Európskeho parlamentu a Rady 2006/42/ES ukladá povinnosť členským štátom prijať a uverejniť potrebné opatrenia na dosiahnutie súladu s uvedenou smernicou najneskôr do 29. júna 2008 s tým, že účinnosť týchto opatrení má byť stanovená najneskôr od 29. decembra 2009.
Návrh nariadenia vlády nemá vplyv na štátny rozpočet, rozpočty obcí a rozpočty vyšších územných celkov, na zamestnanosť, podnikateľské prostredie a životné prostredie.
Návrh nariadenia vlády je v súlade s Ústavou Slovenskej republiky, so zákonom        č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov, na vykonanie ktorého sa vydáva, s ostatnými zákonmi platnými v Slovenskej republike, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, s právom Európskych spoločenstiev a právom Európskej únie. 

Osobitná časť

K čl. I

K bodu 1 
Návrhom sa zosúlaďuje umiestnenie odkazu na transpozičnú prílohu s čl. 3a Legislatívnych pravidiel vlády SR.

K bodom 2 až 4
Návrhom sa spresňuje vymedzenie pojmu „výťah“ v súlade s čl. 24 smernice Európskeho parlamentu a Rady 2006/42/ES a súčasne sa vypúšťajú výťahy s nožnicovým mechanizmom uvedené ako príklad výťahu, ktorý nie je vedený pevnými vodidlami.

K bodu 5
	V súvislosti s novým vymedzením pojmu „výťah“ sa zavádza definícia pojmu „nosná plošina“.
K bodu 6
	Nanovo sa vymedzuje negatívna pôsobnosť nariadenia vlády SR č. 571/2001 Z. z. v znení nariadenia vlády SR č. 327/2003 Z. z.  

K bodu 7
Návrhom sa zosúlaďuje umiestnenie odkazu na transpozičnú prílohu s čl. 3a Legislatívnych pravidiel vlády SR.

K bodu 8
Nanovo sa upravuje bod 1.2 prílohy č. 1, v ktorom sa ustanovujú požiadavky na konštrukciu, rozmery a pevnosť klietky tak, aby umožňovala jej používanie aj osobám s obmedzenou schopnosťou pohybu.
K bodu 9 
Príloha č. 15 sa upravuje podľa čl. 3a Legislatívnych pravidiel vlády SR a súčasne sa v nej dopĺňa smernica Európskeho parlamentu a Rady 2006/42/ES. 

K čl. II
	
Navrhuje sa, aby  nariadenie vlády v súlade s čl. 26 smernice Európskeho parlamentu a Rady 2006/42/ES nadobudlo účinnosť 29. decembra  2009.